**Najčastejšie otázky a odpovede k normatívnemu financovaniu**

Normatívne financovanie škôl rieši Zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov (ďalej len „zákon o financovaní“) a nariadenie vlády č. 630/2008 Z. z., ktorým sa ustanovujú podrobnosti rozpisu finančných prostriedkov zo štátneho rozpočtu (ďalej len „nariadenie vlády“). V prípade, že máte otázky súvisiace s normatívnym financovaním, prečítajte si, prosím, **najskôr** odpovede na nižšie uvedené otázky. Ak sa v nich nenachádza odpoveď na Vašu otázku, napíšte novú otázku na [gabriela.petruskova@minedu.sk](mailto:gabriela.petruskova@minedu.sk). Následne pridáme odpoveď na Vašu otázku do zoznamu otázok a odpovedí.

**Otázka č. 1: Sme súkromná ZŠ. Od januára 2025 budú prijatí do ZŠ 3 žiaci. Dostane ZŠ normatívne príspevky na týchto 3 žiakov od januára 2025?**

**Odpoveď:** Podľa zákona o financovaní sú zriaďovatelia škôl a školy povinní poskytnúť do 30. septembra kalendárneho roka ministerstvu počty žiakov podľa stavu k 15. septembru začínajúceho školského roka a ďalšie údaje potrebné na rozpis FP z kapitoly ministerstva. Normatívny príspevok pre školu na kalendárny rok sa určí ako súčet normatívneho príspevku na január až august a normatívneho príspevku na september až december. Od januára do augusta 2025 bude váš normatívny príspevok vypočítaný podľa počtu žiakov k 15. 9. 2024 z Eduzberu 2024. Od januára 2025 nedostane ZŠ normatívne príspevky na týchto 3 žiakov. V prípade, že po 15. 9. 2024 dôjde k zmene počtu žiakov, výkaz Eduzber sa opätovne nevypĺňa, ani neupravuje. Nárast počtu žiakov o 3 sa započíta do  normatívneho príspevku na obdobie september až december 2025, pokiaľ k 15. 9. 2025 budú títo žiaci stále žiakmi vašej školy a budú vykázaní v Eduzbere 2025.

**Otázka č. 2: Sme obec so ZŠ bez právnej subjektivity. V januári 2025 sme dostali zálohovú dotáciu jednou sumou na osobné a prevádzkové náklady ZŠ. Je na rozhodnutí obce, ako si rozdelíme túto sumu medzi osobné náklady a prevádzkové náklady?**

**Odpoveď:** Na začiatku kalendárneho roka 2025, keď ešte nie je obciam rozpísaný normatívny objem FP na osobné náklady a na prevádzkové náklady, je rozdelenie na osobné a prevádzkové náklady na rozhodnutí obce. Po doručení rozpisu z regionálneho úradu o výške normatívnych príspevkov na kalendárny rok 2025, je obec povinná rozpísať normatívny príspevok pre ZŠ na osobné náklady a  na prevádzkové náklady. V súlade § 4 ods. 9 a 10 zákona o financovaní je obec povinná dodržať pri rozpise normatívnych príspevkov pre ZŠ ustanovené percentuálne podiely z časti normatívneho príspevku na osobné náklady a z časti normatívneho príspevku na prevádzkové náklady.

**Otázka č. 3: Sme obec so ZŠ bez právnej subjektivity. Je možné z prevádzkového normatívu zakúpiť pre ZŠ napríklad interaktívnu tabuľu, hradiť školenia pre pedagógov? Je niekde uvedené, aké konkrétne položky je možné hradiť z prevádzkového normatívu okrem energií?**

**Odpoveď:**

Prevádzkový normatív je možné použiť na úhradu nákladov spojených s prevádzkou ZŠ, medzi ktoré patria náklady na energie, vodu, telekomunikačné poplatky, školenia, čistiace prostriedky, nábytok, nákup spotrebného materiálu a vybavenia (napr. kancelárske potreby, stoličky, stoly a pod.), revízie, opravy, služby a i. Obstaranie interaktívnej tabule alebo iných informačno-komunikačných technológií z prevádzkového normatívu je možné, ak vstupná cena bude do výšky 1700 €.

**Otázka č. 4: Sme Spojená ZŠ s MŠ. Máme telocvičňu, ktorú v čase, keď sa nevyužíva na výchovno-vzdelávací proces, prenajímame. Nemáme podnikateľskú činnosť. Zaujíma nás, ako máme urobiť nájomnú zmluvu a ako nám bude nájomca uhrádzať FP za prenájom telocvične. Môžeme získané FP za prenájom telocvične využiť pre obe organizačné zložky školy? Ak sa nepoužijú v danom roku, musí ich dať zriaďovateľ škole v nasledovnom kalendárnom roku?**

**Odpoveď:** Nájomnú zmluvu odporúčame pripraviť tak, aby ste v jednej časti pre nájomcu kvantifikovali náklady súvisiace s prenájmom (energie, voda, čistiace prostriedky, časť mzdy upratovačky...) a v druhej časti, aby ste uviedli len nájomné podľa lokálnych podmienok. Náklady súvisiace s prenájmom odporúčame, aby prenajímateľ uhrádzal škole priamo na výdavkový účet a škola si bude refundovať vopred vynaložené výdavky súvisiace s prenájmom *(zníži si čerpanie na príslušných položkách*). Samostatné nájomné Vám bude prenajímateľ hradiť na príjmový účet. Vy tieto FP podľa pokynov obce poskytnete Vašej obci a požiadate ju, aby Vám o tieto FP navýšila výdavky, lebo zdrojom financovania verejných škôl sú podľa § 2 ods. 1 písm. c) zákona o financovaní prostriedky od iných fyzických osôb a právnických osôb za prenájom priestorov a zariadenia škôl alebo školských zariadení v čase, keď sa nevyužívajú na výchovno-vzdelávací proces. FP z prenájmu sa môžu použiť pre obe organizačné zložky školy. V prípade, ak FP z prenájmu škola do konca kalendárneho roka nevyčerpá, zašle ich na účet svojho zriaďovateľa, ktorý jej ich v nasledujúcom kalendárnom roku vráti.

**Otázka č. 5: Sme obec, ktorá je zriaďovateľom ZŠ s právnou subjektivitou. Obec dostala normatívne FP na financovanie školy. Je legislatívne ustanovené, aké opravy na budove školy, ktorá patrí obci, môže financovať škola z prevádzkového normatívu a aké opravy má financovať zriaďovateľ?**

**Odpoveď:** Pri financovaní opráv z prevádzkového normatívu ZŠ zohľadňuje svoje disponibilné zdroje. Opravy väčšieho rozsahu, ktoré nie je možné vzhľadom na výšku normatívneho rozpočtu financovať z rozpočtu ZŠ, by mal financovať zriaďovateľ, ktorý má zákonnú povinnosť starať sa o svoje budovy a teda aj o budovu ZŠ. Obec okrem iného do svojho rozpočtu dostáva FP z výnosu dane z príjmov fyzických osôb (ďalej len „DPFO“) na správu školských objektov podľa počtu detí MŠ a žiakov ZŠ v zriaďovateľskej pôsobnosti obce. Tieto FP môže obec, ako zriaďovateľ, taktiež použiť na financovanie opráv.

**Otázka č. 6: Sme cirkevná stredná škola. V septembrovom Eduzbere 2024 sme poskytli aj údaje o pedagogických zamestnancoch školy. Zaujíma nás, na aký účel sú tieto údaje a či je potrebné tieto údaje dodatočne aktualizovať v prípade, ak dôjde po 15. 9. 2025 k personálnej zmene.**

**Odpoveď:** V Eduzbere 2024 ste uvádzali údaje o PZ podľa stavu k 15. 9. 2024 spolu s údajmi o ich zaradení do platovej triedy, rokoch praxe a výške príplatku za profesijný rozvoj. Tieto údaje slúžia na výpočet koeficientu kvalifikačnej štruktúry pedagogických zamestnancov. Tento koeficient ovplyvňuje výšku osobných nákladov (mzdový normatív). Ak po 15. 9. 2025 došlo k personálnym zmenám, nie je potrebné, ani možné, vytvárať nový protokol vstupných dát, pretože na výpočet koeficientu kvalifikačnej štruktúry pedagogických zamestnancov na financovanie slúžia dáta o zamestnancoch podľa stavu k 15. 9. 2024.

**Otázka č. 7: Ak má ZŠ s právnou subjektivitou zriadené elokované pracovisko, bude prevádzkový normatív zohľadnený na obe pracoviská?**

**Odpoveď:** Normatívny rozpočet nezohľadňuje skutočnosť, či ZŠ má zriadené elokované pracoviská, resp. či sídli v jednej alebo vo viacerých budovách. Normatívny príspevok na prevádzkové náklady je ovplyvnený viacerými faktormi, predovšetkým celkovým počtom žiakov ZŠ, ale napr. aj tým, v akom teplotnom pásme sa ZŠ nachádza.

**Otázka č. 8: Ako ovplyvňujú výšku normatívneho príspevku školy nepedagogickí zamestnanci?**

**Odpoveď:** V rámci Eduzberu podľa stavu k 15. 9. kalendárneho roka sa zberajú údaje o počte a štruktúre žiakov školy a o počte  pedagogických zamestnancov školy a ich zaradenia do platovej triedy, pracovnej triedy, výšky príplatku za profesijný rozvoj a počte rokov praxe. Na základe týchto údajov je napočítaný normatívny príspevok pre školu. Údaje o nepedagogických zamestnancoch sa nezberajú, lebo neovplyvňujú normatívny príspevok školy.

**Otázka č. 9:** **V prípade, že v roku 2025 nevyčerpáme všetky normatívne FP určené na prevádzku, môžeme ich použiť v roku 2026?**

**Odpoveď:** V súlade s § 8 ods. 5 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov (ďalej len „zákon č. 523/2004 Z. z.“):

*„Bežné výdavky s výnimkou miezd, platov, služobných príjmov a ostatných osobných vyrovnaní a odmien vyplácaných na základe dohôd o prácach vykonávaných mimo pracovného pomeru, ktoré boli poskytnuté právnickej osobe alebo fyzickej osobe príslušným správcom kapitoly ako bežný transfer po 31. júli rozpočtového roka a ktoré nebolo možné použiť do konca príslušného rozpočtového roka, možno použiť do 31. marca nasledujúceho rozpočtového roka; ak boli z týchto prostriedkov poskytnuté preddavky podľa*[*§ 19 ods. 8*](https://www.slov-lex.sk/ezbierky-fe/pravne-predpisy/SK/ZZ/2004/523/20250101#paragraf-19.odsek-8)*, musia byť finančne vysporiadané rovnako v tomto termíne.“*

**Otázka č. 10:** **Som zriaďovateľom súkromnej materskej školy. Je mojou povinnosťou zaslať regionálnemu úradu školskej správy rozpis normatívnych príspevkov na mzdy a prevádzku  MŠ?**

**Odpoveď:** V súlade s § 4 ods. 11 v spojení s § 6ab a § 5a zákona o financovaní je zriaďovateľ súkromnej materskej školy povinný do 15 dní po rozpise normatívnych príspevkov oznámiť rozpis normatívnych príspevkov na mzdy a prevádzku MŠ regionálnemu úradu školskej správy.

**Otázka č. 11:** **Som zriaďovateľom súkromného centra poradenstva a prevencie. Je mojou povinnosťou zaslať regionálnemu úradu školskej správy rozpis normatívnych príspevkov na mzdy a prevádzku súkromného CPP?**

**Odpoveď:** Zákon o financovaní neukladá povinnosť zriaďovateľovi súkromného zariadenia poradenstva a prevencie oznámiť regionálnemu úradu školskej správy rozpis normatívnych príspevkov na mzdy a prevádzku CPP.

**Otázka č. 12: Je zriaďovateľ školy povinný rozpísať normatívne príspevky pridelené na kalendárny rok osobitne aj za elokované pracoviská školy?**

**Odpoveď:** V súlade s § 4 ods. 9 a 10 zákona o financovaní je zriaďovateľ školy povinný do 15 dní po doručení oznámenia regionálneho úradu, rozpísať normatívne príspevky a  úpravu normatívnych príspevkov pre jednotlivé školy vo svojej zriaďovateľskej pôsobnosti. Normatívne príspevky sa rozpisujú na kmeňovú školu. Na elokované pracoviská sa normatívne príspevky nerozpisujú. Náklady za elokované pracovisko sa zahŕňajú do účtovníctva školy ako právneho subjektu.

**Otázka č. 13: Som zriaďovateľ súkromného centra poradenstva a prevencie a súkromnej špeciálnej MŠ. Môžem  v zmysle  § 4,  odst. 9 zákona č. 597/2003 Z. z. časť normatívnych príspevkov presunúť z centra poradenstva a prevencie do MŠ?**

**Odpoveď:** V súlade s § 6aa ods. 5 zákona o financovaní zriaďovateľ súkromného CPP normatívny príspevok pridelený pre CPP rozpíše CPP a v súlade s § 5a ods. 2 v spojení s § 4 ods. 9 a 10 pridelený normatívny príspevok pre MŠ rozpíše MŠ. Presun normatívnych príspevkov z CPP do MŠ nie je možný.

**Otázka č. 14: Sme mesto, ktoré je zriaďovateľom viacerých MŠ a ZŠ s právnou subjektivitou. Môže mesto presúvať normatívne finančné prostriedky, pridelené regionálnym úradom školskej správy, ktoré sú nad rámec ustanovených minimálnych percentuálnych podielov na osobné náklady a na prevádzkové náklady medzi týmito školami podľa svojho rozhodnutia?**

**Odpoveď:**

V súlade s § 1 ods. 2 zákona o financovaní sa pojmom *verejná škola* definujú základné a stredné školy v zriaďovateľskej pôsobnosti obcí, samosprávnych krajov alebo regionálnych úradov školskej správy zriaďované podľa osobitného predpisu.

Normatívne financovanie verejných škôl zo štátneho rozpočtu upravuje § 4 zákona o financovaní.

V súlade s § 1 ods. 4 zákona o financovaní sa pojmom *verejná materská škola* definujú materské školy v zriaďovateľskej pôsobnosti obcí, samosprávnych krajov alebo regionálnych úradov školskej správy.

Normatívne financovanie verejných MŠ zo štátneho rozpočtu upravuje § 5a zákona o financovaní, pričom v súlade s ods. 2 sa pri rozpise finančných prostriedkov a určovaní objemov finančných prostriedkov pre verejné MŠ uplatní postup podľa § 4 ods. 2 až 4, 7 až 11 zákona o financovaní.

Zriaďovateľ verejnej základnej školy a verejnej materskej školy je povinný dodržať ustanovenia o rozpise normatívnych finančných prostriedkov osobitne pre verejné ZŠ a osobitne pre verejné MŠ.

Povinnosti zriaďovateľa pri rozpise normatívnych finančných prostriedkov sú pre ZŠ a pre MŠ *(v spojitosti s § 5a ods. 2 zákona o financovaní* ) upravené v § 4 ods. 9, 10 a 11 zákona o financovaní.

Z vyššie uvedeného vyplýva, že zriaďovateľ musí každej MŠ a každej ZŠ rozpísať minimálne percentuálne podiely zo mzdového a prevádzkového normatívu tak, ako to určilo ministerstvo.

FP určené pre MŠ nad minimálne percentuálne podiely zo mzdového a prevádzkového normatívu môže zriaďovateľ presúvať medzi MŠ podľa vlastného uváženia

FP určené pre ZŠ nad minimálne percentuálne podiely zo mzdového a prevádzkového normatívu môže zriaďovateľ presúvať medzi ZŠ podľa vlastného uváženia

**Otázka č. 15: Sme ZŠ s MŠ  s právnou subjektivitou.  Od zriaďovateľa sme dostali rozpísané normatívne FP zvlášť za ZŠ a zvlášť za MŠ. Vzhľadom k tomu, že sme škola s právnou subjektivitou, viaceré náklady hlavne v oblasti prevádzky sú spoločné pre školu aj pre MŠ. Môžeme použiť pridelené normatívne FP od zriaďovateľa podľa svojich potrieb? To znamená, môžeme normatívne FP ( pre ZŠ a MŠ) čerpať tak, ako je to pre našu školu efektívne?**

**Odpoveď:**

Použitienormatívnych FP základných škôl a materských škôl zo štátneho rozpočtu upravuje § 2 ods. 4 zákona o financovaní.

**V súlade s § 2 ods. 4** zákona o financovaní *verejné školy a verejné materské školy použijú normatívne príspevky pridelené zo štátneho rozpočtu na financovanie nákladov na mzdy a platy vrátane poistného na povinné verejné zdravotné poistenie, poistného na sociálne poistenie, príspevku na starobné dôchodkové sporenie, príspevku na doplnkové dôchodkové sporenie, prevádzky, modernizácie učebných pomôcok a kompenzačných pomôcok a na riešenie havarijných situácií.*

ZŠ s MŠ alebo spojená škola, ktorej organizačnou zložkou je základná škola a materská škola, môže použiť pridelenénormatívne FP pre ZŠ a MŠ tak, aby zohľadnila svoje potreby a efektívne nakladala s prostriedkami štátneho rozpočtu v oblasti osobných nákladov a v oblasti prevádzky.